آنجاق، یوخاری‌دا قئید ادیلدیی کیمی، بوتپرست‌لییه غالیب گلن مسیحیتین اؤزون‌ده ده مۆختلیف تریقتلرین یارانماسی پروسسی داها دا درینلشیر و بۇ پروسس خریستیانداخی‌لی ضدیتلرین درینلشدیریجی بیر فاکتورونا چوریلیر. بیر قایدا اوْلاراق بۇ موباریزه‌ده ایمپراتورلار و حاکمیّت طرفیندن دستک‌لنه‌ن جریان نماینده‌لری اوْرتودوکسال، باشقالاری ایسه هرتیک آدلاندیریلیردی و رسمی کلیسا آرتیق هرتیکلرین تعقیبینه باشلادی. ضدیتلرین اساس مؤوضوعسو ایسه عیسینین طبیعتینه موناسیبت‌ده فرق‌لی مؤقعلرین مؤوجود اوْلماسین‌دان ایر‌لی گلیردی. بۇ پروبلمه خریستیانلیغ‌دا خریستولوگییا دئییلیر.